Document ID: 32010R0925

KOMISIJAS REGULA (ES) Nr. 925/2010
(2010. gada 15. oktobris),
ar ko groza Lēmumu 2007/777/EK un Regulu (EK) Nr. 798/2008 attiecībā uz mājputnu gaļas un mājputnu gaļas produktu tranzītu caur Savienību no Krievijas
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1992. gada 17. decembra Direktīvu 92/118/EEK, ar ko paredz dzīvnieku veselības un sabiedrības veselības prasības attiecībā uz tādu produktu tirdzniecību un ievešanu Kopienā, uz kuriem neattiecas šādas prasības, kas paredzētas īpašos Kopienas noteikumos, kuri minēti Direktīvas 89/662/EEK A pielikuma I daļā, un - attiecībā uz slimību izraisītājiem - īpašos Kopienas noteikumos, kuri minēti Direktīvā 90/425/EEK (1), un jo īpaši tās 10. panta 2. punkta c) apakšpunktu,
ņemot vērā Padomes 2002. gada 16. decembra Direktīvu 2002/99/EK, ar ko paredz dzīvnieku veselības noteikumus, kuri reglamentē tādu dzīvnieku izcelsmes produktu ražošanu, pārstrādi, izplatīšanu un ievešanu, kas paredzēti lietošanai pārtikā (2), un jo īpaši tās 8. panta ievadteikumu, 8. panta 1. punkta pirmo daļu un 9. panta 4. punkta c) apakšpunktu,
tā kā:
(1)
Komisijas 2007. gada 29. novembra Lēmumā 2007/777/EK, ar kuru paredz dzīvnieku veselības un sabiedrības veselības aizsardzības prasības un sertifikātu paraugus tādu gaļas produktu un apstrādātu kuņģu, pūšļu un zarnu importam no trešām valstīm, kas paredzēti lietošanai pārtikā, un ar kuru atceļ Lēmumu 2005/432/EK (3), paredzēti noteikumi tādu gaļas produktu sūtījumu importam Savienībā un tranzītam caur Savienību vai uzglabāšanai Savienības teritorijā, kuri definēti I pielikuma 7.1. punktā Eiropas Parlamenta un Padomes 2004. gada 29. aprīļa Regulā (EK) Nr. 853/2004, ar ko nosaka īpašus higiēnas noteikumus attiecībā uz dzīvnieku izcelsmes pārtiku (4). Minētajā lēmumā ir iekļauts arī to trešo valstu un to daļu saraksts, no kurām ir jāatļauj šāds imports, tranzīts un uzglabāšana, un sabiedrības veselības aizsardzības un dzīvnieku veselības sertifikātu paraugi, kā arī noteikta šādiem produktiem nepieciešamā apstrāde.
(2)
Lēmuma 2007/777/EK II pielikuma 2. daļā noteikts saraksts ar tām trešajām valstīm vai to daļām, no kurām Savienībā atļauts importēt gaļas produktus un kuņģus, pūšļus un zarnas, kas apstrādāti, izmantojot dažādus apstrādes veidus, kuri norādīti minētā pielikuma 4. daļā.
(3)
Lēmumā 2007/777/EK noteikts, ka dalībvalstis gādā, lai Savienībā ievestie tādu preču sūtījumi, uz kurām attiecas minētais lēmums un kuras paredzētas nogādāšanai uz trešo valsti nekavējoties tranzītā vai pēc uzglabāšanas, un kuras nav paredzētas importam Savienībā, ir no tādas trešās valsts teritorijas vai tās daļas, kas ir iekļauta minētā lēmuma II pielikuma sarakstā, un precēm ir veikta šādu preču importam paredzētā minimālā apstrāde, kā noteikts minētajā pielikumā.
(4)
Komisijas 2008. gada 8. augusta Regulā (EK) Nr. 798/2008 par to trešo valstu, teritoriju, zonu un nodalījumu saraksta izveidošanu, no kuriem atļauts importēt un tranzītā caur Kopienu pārvadāt mājputnus un mājputnu produktus, un par veterinārās sertifikācijas noteikumiem (5) paredzēts, ka konkrētas preces var importēt Savienībā un caur to tranzītā pārvadāt tikai no trešām valstīm, teritorijām, zonām un nodalījumiem, kas iekļauti minētās regulas I pielikuma 1. daļas tabulā. Tajā arī noteiktas veterinārās sertifikācijas prasības šādām precēm.
(5)
Krievija ir izteikusi lūgumu Komisijai atļaut tādu mājputnu gaļas un mājputnu gaļas produktu tranzītu caur Savienību, kuriem ir veikta nespecifiska apstrāde saskaņā ar Lēmuma 2007/777/EK II pielikuma 4. daļu.
(6)
Pārtikas un veterinārā biroja veiktā inspekcija Krievijā apliecināja, ka šīs trešās valsts kompetentā iestāde sniedz pienācīgas garantijas atbilstībai Savienības noteikumiem, kas nepieciešami, lai veiktu šādu preču tranzītu caur Savienību.
(7)
Tādēļ ir lietderīgi iekļaut Krieviju tās tabulas slejā, kas attiecas uz mājputnu gaļas produktiem un saimniecībā audzētiem medījamiem putniem (izņemot skrējējputnus), kura ir iekļauta Lēmuma 2007/777/EK II pielikuma 2. daļā šādu produktu tranzītam caur Savienību, kuriem ir veikta nespecifiska apstrāde, kā noteikts minētā pielikuma 4. daļā.
(8)
Turklāt Krievija ir arī jāiekļauj Regulas (EK) Nr.798/2008 I pielikuma 1. daļā noteiktajā trešo valstu sarakstā mājputnu gaļas tranzītam caur Savienību.
(9)
Tādēļ attiecīgi jāgroza Lēmums 2007/777/EK un Regula (EK) Nr. 798/2008.
(10)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Lēmuma 2007/777/EK II pielikuma 2. daļu aizstāj ar šīs regulas I pielikuma tekstu.
2. pants
Regulas (EK) Nr. 798/2008 I pielikuma 1. daļu aizstāj ar šīs regulas II pielikuma tekstu.
3. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2010. gada 15. oktobrī

Labels: 17
5
0
3
6